น้ำประปาไทยกำไร-ปันผลสูงเกินคาด
น้ำประปาไทยจ่ายเงินปันผลระหว่างกาลหุ้นละ 0.15 บาท หลังครึ่งปีแรกกำไรเพิ่ม 50.24%&nbsp;
2 ส.ค. 2553

น้ำประปาไทยจ่ายเงินปันผลระหว่างกาลหุ้นละ 0.15 บาท หลังครึ่งปีแรกกำไรเพิ่ม 50.24% 
บริษัท น้ำประปาไทย (TTW) มีมติให้จ่ายเงินปันผลระหว่างกาลในอัตราหุ้นละ 0.15 บาท รวมเป็นเงินทั้งสิ้น 598.50 บาท โดยกำหนดจ่ายเงินปันผลในวันที่ 27 ส.ค.ให้แก่ผู้ถือหุ้นที่มีชื่อในทะเบียนวันที่   17 ส.ค. 2553หลังจากบริษัททำกำไรสุทธิได้จำนวน 1,057.48  ล้านบาท คิดเป็นกำไรหุ้นละ 0.27  บาทในช่วงครึ่งปีแรก  เพิ่มขึ้นถึง 50.24%  เทียบกับกำไรสุทธิ 703.86 ล้านบาท เท่ากับ  0.18บาทต่อหุ้นในระยะเดียวกันปีก่อน   ส่งผลให้ราคา TTW บวก0.06 บาท ซื้อขายที่ 4.98 บาท 
ขณะที่ไตรมาส 2  กำไรสุทธิ  540.81  ล้านบาท หรือ 0.14 บาทต่อหุ้น เติบโต 35.85%  จากระยะเดียวกันปีก่อน   เนื่องจากมีรายได้จากการขายน้ำประปาเพิ่มขึ้นจำนวน 84.9 ล้านบาท หรือเพิ่มขึ้น 8.5%  รายได้จากการบริการเพิ่มขึ้นจำนวน 7.3 ล้านบาท หรือเพิ่มขึ้น71.3 % จาก บริษัทฯ มีรายได้จากการบำบัดน้ำเสียในนิคมอุตสาหกรรมบางปะอิน จำนวน 9.7 ล้านบาท  เทียบกับไตรมาสสองปี 2552 บริษัทฯ ไม่มีรายได้นี้ ส่วนค่าใช้จ่ายเพิ่มขึ้นเพียง17% โดยเฉพาะ ค่าใช้จ่ายทางการเงินลดลงจำนวน 7.4 ล้านบาท หรือ 6.7%
นักวิเคราะห์ บริษัทหลักทรัพย์ทรีนิตี้ แนะนำ “ซื้อ” ด้วยราคาเป้าหมาย 5.60 บาทต่อหุ้น หลังรายงานกำไรสุทธิในไตรมาส 2 เท่ากับ 541 ล้านบาท เพิ่มขึ้น 6%จากไตรมาสแรกและเพิ่มขึ้น 38%จากช่วงเดียวกันปีก่อน ออกมาดีกว่า นักวิเคราะห์ส่วนใหญ่คาดไว้ที่ 530 ล้านบาท โดยคาดจะจ่ายเงินปันผลครึ่งปีหลังอีกหุ้นละ  0.20 บาทต่อหุ้น ให้อัตราผลตอบแทน 7%
TTW มีแผนโครงการขยายกำลังผลิตใหม่ 1.2 แสนล้านลูกบาศก์เมตร/วัน ซึ่งจะเริ่มผลิตในไตรมาส 3 ทำให้กำลังผลิตน้ำประปาเพิ่มขึ้นจากปัจจุบันที่ 3.2 แสนล้านลูกบาศก์เมตร เป็น 4.4 แสนล้านลูกบาศก์เมตร ต่อวัน